Document ID: 32014R0779

UREDBA VIJEĆA (EU) br. 779/2014
od 17. srpnja 2014.
o utvrđivanju ribolovnih mogućnosti za inćune u Biskajskom zaljevu za ribolovnu sezonu 2014./2015.
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 43. stavak 3.,
uzimajući u obzir prijedlog Europske komisije,
budući da:
(1)
Člankom 43. stavkom 3. Ugovora predviđa se da Vijeće na prijedlog Komisije usvaja mjere o utvrđivanju i raspodjeli ribolovnih mogućnosti.
(2)
Uredbom (EU) br. 1380/2013 Europskog parlamenta i Vijeća (1) zahtijeva se donošenje mjera očuvanja uzimajući u obzir raspoložive znanstvene, tehničke i gospodarske savjete, uključujući, gdje je to relevantno, izvješća koja je sastavio Znanstveni, tehnički i gospodarski odbor za ribarstvo (STECF).
(3)
Vijeće donosi mjere o utvrđivanju i raspodjeli ribolovnih mogućnosti, uključujući, prema potrebi, određene uvjete koji su s tim funkcionalno povezani. Ribolovne mogućnosti trebalo bi dodijeliti državama članicama tako da se osigura relativna stabilnost ribolovnih aktivnosti svake države članice za svaki riblji stok ili ribarstvo te uzimajući u obzir ciljeve zajedničke ribarstvene politike utvrđene u Uredbi (EU) br. 1380/2013.
(4)
Ukupni dopušteni ulov (TAC) trebalo bi utvrditi na temelju raspoloživih znanstvenih savjeta, uzimajući u obzir biološke i društveno-gospodarske aspekte te istodobno osiguravajući pravedno postupanje među različitim ribarskim sektorima.
(5)
U preliminarnim savjetima Međunarodnog vijeća za istraživanje mora (ICES) procjenjuje se da biomasa stoka u mrijestu za inćune u Biskajskom zaljevu za 2014. iznosi 66 158 tona u vrijeme mriješćenja. Komisija je 2009. predstavila prijedlog uredbe o uspostavi dugoročnog plana za stok inćuna u Biskajskom zaljevu i ribarstvo kojim se iskorištava taj stok. Na temelju tog prijedloga primjereno je odrediti TAC od 20 100 tona za ribolovnu sezonu 2014./2015., što odgovara prosječnom povećanju od oko 18 % u odnosu na prethodni TAC.
(6)
U skladu s člankom 2. Uredbe Vijeća (EZ) br. 847/96 (2) potrebno je utvrditi u kojoj je mjeri stok inćuna u Biskajskom zaljevu podložan mjerama utvrđenima u toj Uredbi.
(7)
Od 1. siječnja 2015. ribolov inćuna u Biskajskom zaljevu podlijegat će obvezi iskrcavanja iz članka 15. stavka 1. točke (a) Uredbe (EU) br. 1380/2013. Stoga se, u skladu s uvjetima navedenima u toj uredbi, ulovi inćuna ostvareni u tom ribolovu trebaju donositi i zadržavati na ribarskom plovilu te se trebaju bilježiti, iskrcavati i količinski oduzimati od kvota.
(8)
S obzirom na početak ribolovne sezone 2014./2015. i u svrhu godišnjeg izvješćivanja o ulovu, ova bi Uredba morala stupiti na snagu u najkraćem mogućem roku nakon njezine objave te bi se trebala primjenjivati od 1. srpnja 2014.,
DONIJELO JE OVU UREDBU:
Članak 1.
Ribolovne mogućnosti za inćune u Biskajskom zaljevu
Ukupan dopušteni ulov (TAC) i njegova raspodjela među državama članicama za ribolovnu sezonu koja teče od 1. srpnja 2014. do 30. lipnja 2015. za stok inćuna u potpodručju ICES-a VIII., kako je utvrđeno u Uredbi (EZ) br. 218/2009 Europskog parlamenta i Vijeća (3) jest kako slijedi (u tonama žive mase):
Vrsta:
inćun
Engraulis encrasicolus
Potpodručje ICES-a:
VIII.
(ANE/08.)
Španjolska
18 090
Analitički TAC
Francuska
2 010
EU
20 100
TAC
20 100
Članak 2.
Posebne odredbe o raspodjeli ribolovnih mogućnosti
Raspodjelom ribolovnih mogućnosti među državama članicama kako je utvrđena u članku 1. ne dovode se u pitanje:
(a)
razmjene u skladu s člankom 16. stavkom 8. Uredbe (EU) br. 1380/2013;
(b)
smanjenja i preraspodjele u skladu s člankom 37. Uredbe Vijeća (EZ) br. 1224/2009 (4);
(c)
preraspodjele u skladu s člankom 10. stavkom 4. Uredbe Vijeća (EZ) br. 1006/2008 (5);
(d)
dodatni iskrcaji dopušteni na temelju članka 3. Uredbe (EZ) br. 847/96;
(e)
količine zadržane u skladu s člankom 4. Uredbe (EZ) br. 847/96;
(f)
smanjenja u skladu s člancima 105., 106. i 107. Uredbe (EZ) br. 1224/2009;
(g)
prijenosi i razmjene kvota u skladu s člankom 20. Uredbe Vijeća (EU) br. 43/2014. (6)
Članak 3.
Godišnje upravljanje
Za stok iz članka 1. smatra se da podliježe analitičkom TAC-u za potrebe Uredbe (EZ) br. 847/96. Primjenjuju se članak 3. stavci 2. i 3. te članak 4. te uredbe.
Članak 4.
Iskrcaj ulova i usputnog ulova prije 1. siječnja 2015.
Od 1. srpnja 2014. do 31. prosinca 2014. ribe iz stoka iz članka 1. zadržavaju se na plovilu ili iskrcavaju samo ako:
(a)
su ulove ostvarila plovila koja plove pod zastavom države članice kojoj je određena kvota, a ta kvota nije iscrpljena; ili
(b)
se ulovi sastoje od udjela kvote Unije koja nije raspodijeljena po kvotama među državama članicama, a ta kvota Unije nije iscrpljena.
Članak 5.
Prijenos podataka
Pri podnošenju Komisiji podataka o iskrcaju ulovljenih količina inćuna u skladu s člancima 33. i 34. Uredbe Vijeća (EZ) br. 1224/2009, države članice koriste se oznakom stoka „ANE/08”.
Članak 6.
Stupanje na snagu
Ova Uredba stupa na snagu sljedećeg dana od dana objave u Službenom listu Europske unije.
Primjenjuje se od 1. srpnja 2014. do 30. lipnja 2015.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. srpnja 2014.

Labels: 18
6